b'\n_START_ARTICLE_\nTyndareos\n_START_PARAGRAPH_\nTyndareos (kreeka \xce\xa4\xcf\x85\xce\xbd\xce\xb4\xce\xac\xcf\x81\xce\xb5\xcf\x89\xcf\x82) oli m\xc3\xbc\xc3\xbctiline Sparta kuningas, Oibalose ja Gorgophone poeg. Tal olid vanemad poolvennad Leukippos ja Aphareus (ema oli \xc3\xbchine) ning nooremad vennad Hippokoon ja Ikarios._NEWLINE_P\xc3\xa4rast isa surma p\xc3\xa4ris Tyndareos Sparta kuninga tiitli, kuid Hippokoon kukutas ta v\xc3\xb5imult. Herakles tappis Hippokooni ja tema pojad ning aitas Tyndareose troonile tagasi._NEWLINE_Tyndareos abiellus Ledaga. Zeus v\xc3\xb5rgutas Leda, tulles tema juurde luigena, ning Leda s\xc3\xbcnnitas Zeusile poja Polydeukese ja t\xc3\xbctre Helena, maailma k\xc3\xb5ige ilusama naise. M\xc3\xb5ne legendi j\xc3\xa4rgi olevat Leda munenud kaks muna, millest olevat koorunud lapsed. Tyndareosega sai Leda poja Kastori ja t\xc3\xbctre Klytaimnestra._NEWLINE_Kui saabus aeg t\xc3\xbctred mehele panna, tuli kohale kosilasi \xc3\xbcle kogu maa, ja nad k\xc3\xb5ik t\xc3\xb5id hulgaliselt kinke. Kosilaste seas olid n\xc3\xa4iteks Aias, Idomeneus, Menestheus, Odysseus ja Patroklos. Tyndareos hakkas kartma, et paljud neist v\xc3\xb5ivad vihastada, kui nad Helenat endale naiseks ei saa. Odysseus andis talle n\xc3\xb5u tingimusel, et Tyndareos aitab Odysseusel kosida oma venna Ikariose t\xc3\xbctart Penelopet, ja Tyndareos n\xc3\xb5ustuski. Odysseus soovitas Tyndareosele v\xc3\xb5tta k\xc3\xb5igilt peigmeestelt pidulik t\xc3\xb5otus v\xc3\xb5idelda Helena tulevase abikaasa poolel, saagu selleks kes tahes, kui tollele peaks keegi abiellumise p\xc3\xa4rast kallale kippuma. K\xc3\xb5ik kosilased lootsid Helenat endale saada ja t\xc3\xb5otasid. Siis andis Tyndareos Helena naiseks M\xc3\xbckeene kuningapojale Menelaosele ja Klytaimnestra tolle vennale Agamemnonile. Veider on see, et Menelaos ei tulnud isiklikult kohalegi, vaid teda esindas Agamemnon. Odysseus aga kosiski Penelope._NEWLINE_Kuna Tyndareose pojad Kastor ja Polydeukes ei elanud maa peal kaua, j\xc3\xa4ttis Tyndareos Sparta trooni oma v\xc3\xa4imehele Menelaosele. "Iliase" III laulus kirjeldatakse, kuidas Helena otsib Trooja s\xc3\xb5ja 10. aastal oma vendi pilguga kreeklaste leerist ja on imestunud, et ei n\xc3\xa4e neid._NEWLINE_Kui Trooja prints Paris Helena Troojasse viis, tuletas Menelaos k\xc3\xb5igile oma tollast vannet meelde ja kogu Kreeka \xc3\xbchines s\xc3\xb5jaks troojalastega. Niimoodi algaski Trooja s\xc3\xb5da._NEWLINE_Euripidese "Oresteses" on Tyndareos veel p\xc3\xa4rast Trooja s\xc3\xb5da elus ja tahab oma t\xc3\xbctrepoega Orestest surma m\xc3\xb5ista, kuna see tappis oma ema Klytaimnestra, kuid teistel andmetel suri Tyndareos juba enne Trooja s\xc3\xb5da.'